ວິທະຍາໄລຣັຕນະ ກຽມຍົກຖານະເປັນສະຖາບັນ ພ້ອມອະນຸມັດທຶນສ້າງອາຄານຫລັງໃໝ່
ຂປລ. ວິທະຍາໄລຣັຕນະ ບໍລິຫານທຸລະກິດ ຢືນຢັນວ່າໄດ້ສະເໜີ ລັດຖະບານຢ່າງເປັນທາງການ ເພື່ອຂໍຍົກຖານະຕົນເອງ ໃຫ້ເປັນສະຖາບັນຣັຕນະ ບໍລິຫານທຸລະກິດ ຄືໜຶ່ງໃນຄວາມ ພະຍາຍາມເພື່ອຮອງຮັບ ໃນການເປີດສອນຫລັກສູດໃໝ່ ໃຫ້ແທດເໝາະກັບ ຕະຫລາດແຮງງານໃນປັດຈຸບັນ. ຂະນະທີ່ກະຊວງສຶກສາທິການ ແລະ ກິລາ ພວມພິຈາລະນາອະນຸຍາດ ໃຫ້ວິທະຍາໄລເອກະຊົນບາງແຫ່ງ ສາມາດເປີດການຮຽນການສອນ ໃນລະດັບປະລິນຍາຕີ ໃນໄວໆນີ້.
ທ່ານ ອຸທອງ ດວງສະຫວັນ ຮອງອໍານວຍການຝ່າຍວິຊາການ ວິທະຍາໄລ ຣັດຕນະ ບໍລິຫານທຸລະກິດ ໄດ້ເປີດເຜີຍຕໍ່ສື່ມວນຊົນ ໃນວັນທີ 1 ກັນຍາ 2017 ນີ້ວ່າ: ວິທະຍາ ໄລຣັຕນະ ບໍລິຫານທຸລະກິດ ເປັນສະຖາບັນການສຶກສາ ພາກເອກະຊົນແຫ່ງໜຶ່ງ ສ້າງຕັ້ງຂຶ້ນໂດຍສອດຄ່ອງກັບ ແຜນພັດທະນາ ເສດຖະກິດ-ສັງຄົມ ແລະ ແຜນພັດທະນາ ຊັບພະຍາກອນມະນຸດແຫ່ງຊາດ, ຮັບປະກັນການສຶກສາ ໃຫ້ເປັນໄປຕາມ 3 ລັກສະນະ ຄື: ລັກສະນະຊາດ, ລັກສະນະວິທະຍາສາດ ທັນສະໄໝ, ລັກສະນະມະຫາຊົນ; ປະຕິບັດຕາມ 5 ຫລັກມູນ ຄື: ຄຸນສົມບັດສຶກສາ, ປັນຍາສຶກສາ, ແຮງງານສຶກສາ, ພະລະສຶກສາ ແລະ ສິລະປະສຶກສາຢ່າງເປັນເອກະພາບ ແລະ ປະສານສົມທົບ ລະຫວ່າງການສຶກສາໃນໂຮງຮຽນ ແລະ ນອກໂຮງຮຽນກັບການສຶກສາອົບຮົມ ຢູ່ໃນຄອບຄົວ-ສັງຄົມ, ຮັບປະກັນຄຸນນະພາບ, ເຊື່ອມໂຍງເຂົ້າກັບສຶຶກສາພາກພື້ນ ແລະ ສາກົນ.
ສໍາລັບສົກປີການສຶກສາ 2017-2018 ວິທະຍາໄລຣັຕນະ ບໍລິຫານທຸລະກິດ ໄດ້ກະກຽມຄວາມພ້ອມຫລາຍດ້ານເຊັ່ນ: ໄດ້ກະກຽມ 5 ຫລັກສູດ ການຮຽນ-ການສອນ ຄື: ບໍລິຫານຈັດການ, ການເງິນ-ການທະນາຄານ, ການຕະຫລາດ, ບັນຊີ ແລະ ພາສາອັງກິດ; ກະກຽມປັບປຸງ ແລະ ເພີ່ມສິ່ງອໍານວຍຄວາມສະດວກພາຍໃນ ເປັນຕົ້ນຫ້ອງຮຽນ 45 ຫ້ອງ ລວມທັງຫໍສະໝຸດທັນສະໄໝ ແລະ ຄູອາຈານທັງພາຍໃນ ແລະ ຕ່າງປະເທດ (ປະລິນຍາຕີ, ປະລິນໂທ ແລະ ປະລິນຍາເອກ) ປະມານ 90 ກວ່າຄົນ. ປີຜ່ານມາ ມີນັກຮຽນປະມານ 1.600 ຄົນ ແລະ ຄາດວ່າສົກນີ້ ຈະເພີ່ມຂຶ້ນ 800 ຄົນ.
ທ່ານ ຮອງອໍານວຍການຝ່າຍວິຊາການ ວິທະຍາໄລ ຣັດຕນະ ບໍລິຫານທຸລະກິດ ຍັງກ່າວຕື່ມວ່າ ເພື່ອໃຫ້ສອດຄ່ອງຕາມ ດໍາລັດວ່າດ້ວຍການສຶກສາຊັ້ນສູງ ສະບັບເລກທີ 177/ລບ ແລະ ປະຕິບັດຕາມການແຈ້ງການ ເລກທີ 1239/ສສກ.ຊສ. 2016 ຂອງກະຊວງສຶກສາທິການ ແລະ ກິລາ. ສະນັ້ນ, ສົກ ຮຽນນີ້ ທາງໂຮງຮຽນໄດ້ສະເໜີ ຂໍຍົກຖານະໃຫ້ ເປັນສະຖາບັນຣັຕນະ ບໍລິຫານທຸລະກິດ ເພື່ອຮອງຮັບໃນການເປີດສອນຫລັກສູດໃໝ່ ໃຫ້ແທດເໝາະກັບຕະຫລາດແຮງງານ ໂດຍສະເພາະ ໂຮງແຮມ-ການທ່ອງທ່ຽວ, ເທັກໂນໂລຊີ-ຂໍ້ມູນຂ່າວສານ, ການຄ້າ ແລະ ເສດຖະສາດ. ແນວໃດກໍດີ ໃນອະນາຄົດອັນໃກ້ນີ້ ວິທະຍາໄລຣັດຕນະ ບໍລິຫານທຸລະກິດ ພວມຈະເປີດການຮຽນການສອນ ຫລັກສູດສາກົນ ເພື່ອຮອງຮັບກັບສິ່ງທ້າຍທາຍ ແລະ ຫລຸດຜ່ອນ ນັກສຶກສາຫລັ່ງໄຫລອອກ ໄປຮຽນຕ່າງປະເທດ. ພ້ອມນີ້, ກໍວາງແຜນ ຈະສ້າງອາຄານຮຽນຫລັງໃໝ່ 7 ຊັ້ນ, ພ້ອມຫໍພັກ ໃຫ້ນັກສຶກສາທັງພາຍໃນ ແລະ ຕ່າງປະເທດ.
ວິທະຍາໄລຣັຕນະ ບໍລິຫານທຸລະກິດ ໄດ້ກໍ່ຕັ້ງເປັນສູນ ໃນປີ 1974 ແລະ ປີ 1994 ໄດ້ສ້າງຕັ້ງເປັນວິທະຍາໄລ ຢ່າງເປັນທາງການ ແລະ ໄດ້ສ້າງບຸກຄະລາກອນເປັນ ຈໍານວນພັນຄົນ.
ພາບ-ຂ່າວ: ຮັກຊາດ
ເນື້ອໃນ: ຂປລ